Diari Oficial de la Generalitat Valenciana


Sumari del DOGV 2743, del 08-05-1996 (1996/838128)

ORDRE 18 d'abril de 1996, de la Conselleria de Cultura, Educació i Ciència per la qual es convoquen beques per a la realització d'estudis universitaris durant el curs acadèmic 1995-1996 en les universitats de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/18/(4)/dof/vci/html**

### Dades del document

Número de DOGV
:   2743

Data del DOGV
:   08-05-1996

Secció del DOGV
:   DISPOSICIONS GENERALS

Número del document
:   1996/838128


Data del document
:   18-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE 18 d'abril de 1996, de la Conselleria de Cultura, Educació i Ciència per la qual es convoquen beques per a la realització d'estudis universitaris durant el curs acadèmic 1995-1996 en les universitats de la Comunitat Valenciana.   
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 35 que correspon a la Generalitat Valenciana la competència plena en la regulació i l'administració de l'ensenyament en tots els nivells i els graus, les modalitats i les especialitats, sense perjudici de les facultats que corresponen a l'estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que el Consell hauria de desplegar una línia de beques o ajudes dirigides a atendre les despeses de matrícula d'aquells alumnes de les universitats públiques de la Comunitat Valenciana que ho sol·liciten. Per a la concessió es tindrà en compte la capacitat econòmica i l'aprofitament acadèmic, sense perjudici de la coordinació amb el sistema general de beques i ajudes a l'estudi.  
Així mateix, el Decret 211/1993, de 9 de novembre, del Govern Valencià, pel qual s'estableixen beques o ajudes per a la realització d'estudis en les universitats públiques de la Comunitat Valenciana, disposà que la Conselleria d'Educació i Ciència, amb caràcter complementari a les que preste l'administració de l'estat, convocarà beques per a la compensació del pagament de l'import de les taxes que s'han de satisfer per la prestació del servei públic d'educació superior en les universitats públiques de la Comunitat Valenciana.  
Aquest manament ja es va complir per al curs 1993-1994, mitjançant l'Ordre conjunta de 30 de desembre de 1993, de les Conselleries d'Educació i Ciència i d'Economia i Hisenda, i per al curs 1994-1995, mitjançant l'Ordre de la Conselleria d'Educació i Ciència de 27 de febrer de 1995.  
El Govern Valencià, conscient de la necessitat d'invertir en formació de capital humà, pretén continuar en aquesta línia d'ampliar l'abast de les beques i ajudes perquè arriben a una majoria d'estudiants de les universitats de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb aquesta finalitat, el Decret 18/1996, de mesures de suport als estudis universitaris a la Comunitat Valenciana, va disposar que podien establir-se, a banda de les ajudes per al pagament de preus públics de l'ensenyament superior, préstecs subsidiats i premis al rendiment acadèmic.   
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,   
Ordene  
Primer  
Convocar beques per al curs 1995/1996 per a la realització d'estudis universitaris, la concessió de les quals es regirà per les bases que s'adjunten com a annex d'aquesta ordre.  
Aquestes ajudes tenen caràcter complementari respecte de les convocades pel Ministeri d'Educació i Ciència.  
Segon  
Les beques atorgades se sufragaran amb càrrec al crèdit del pressupost de la Generalitat Valenciana per a 1996, fins un import global màxim de 931.924.697 de pessetes, a càrrec de la línia 403/000/96, del programa 422.60, Universitats.  
   
Tercer   
L'aprofitament d'aquest tipus de beca es incompatible amb qualsevol altre ajut o beca per a la mateixa o similar activitat.  
Disposició addicional  
Es faculta la directora general d'Ensenyaments Universitaris i Investigació per dictar les instruccions necessàries per al desplegament i execució d'aquesta ordre, i es delega en ella l'atribució de dictar la corresponent resolució.  
Disposicions finals  
Primera  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
Segona  
Contra aquesta ordre, que posa fi a la via administrativa, es podrà interposar, amb la comunicació prèvia al conseller de Cultura, Educació i Ciència, un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de l'endemà al dia de la publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que s'interpose qualsevol altre que es considere convenient.  
València, 18 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
Annex a l'ordre per la qual es convoquen  
beques per a la realització d'estudis  
en les universitats de la Comunitat Valenciana  
Bases  
Normes de caràcter general  
Primera. Estudis compresos  
1. Podran sol·licitar-se beques per a realitzar durant el curs acadèmic 1995-96 qualsevol dels estudis següents:  
a) Els conduents a l'obtenció del títol de llicenciat, enginyer, arquitecte, diplomat, mestre, enginyer tècnic i arquitecte tècnic.  
b) Els cursos d'adaptació que puguen existir per a titulats de primer cicle universitari que desitgen prosseguir estudis superiors i complements de formació.  
2. No s'inclouen en aquesta convocatòria les beques o ajudes per a la realització d'estudis corresponents al tercer cicle o doctorat ni per a la realització d'estudis d'especialització o títols propis de les universitats.  
Segona. Naturalesa i quantia de les beques  
1. Les beques que es convoquen mitjançant aquesta ordre consistiran en una ajuda per a les despeses generades pels preus públics per serveis acadèmics per a la realització d'estudis universitaris que s'establisquen per al curs 1995-1996.   
2. La quantia màxima de la beca serà la de l'import dels preus públics establits per al curs 1995-96 pel Decret 260/1995, de 29 d'agost (DOGV de 30 d'agost), pel qual es fixen els preus públics per la prestació de serveis acadèmics universitaris per al curs 1995-1996.  
Tercera. Requisits generals exigibles  
Per obtenir el benefici de la beca o ajuda caldrà complir els requisits següents:  
a) Ser espanyol, qualsevol que siga el títol jurídic pel qual es posseïsca la nacionalitat espanyola, i acreditar el veïnatge administratiu del beneficiari en qualsevol municipi de la Comunitat Valenciana .  
b) No estar en possessió ni reunir els requisits legals per a l'expedició de cap títol dels corresponents als estudis esmentats en la base primera apartat 1.a) d'aquest annex.  
No obstant això, en aquells casos en què les directrius pròpies possibiliten l'accés a un segon cicle que no constituïsca continuació directa del primer cicle superat per l'alumne, podrà concedir-se l'ajuda per a cursar aquest segon cicle.  
Podrà concedir-se també l'ajuda per a cursar estudis de segon cicle als alumnes que hagen superat un primer cicle o estiguen en possessió d'un títol de diplomat o d'enginyer tècnic o arquitecte tècnic que permeta l'accés al dit segon cicle.  
c) Reunir els requisits econòmics i acadèmics que s'estableixen en aquesta ordre.  
d) Que el coeficient de prelació de dret a l'ajuda obtingut per l'alumne el situe dins del crèdit consignat en el pressupost de la Generalitat Valenciana per a aquesta finalitat.  
Quarta. Requisits econòmics  
1. Per a tenir dret a la beca no s'excedirà dels llindars de renda no superables seran els següents:  
Famílies d'1 membre: 1.872.000 pessetes.  
Famílies de 2 membres: 3.200.000 pessetes.  
Famílies de 3 membres: 4.344.000 pessetes.  
Famílies de 4 membres: 5.184.000 pessetes.  
Famílies de 5 membres: 5.648.000 pessetes.  
Famílies de 6 membres: 6.056.000 pessetes.  
Famílies de 7 membres: 6.456.000 pessetes.  
Famílies de 8 membres: 6.848.000 pessetes.  
A partir del vuité membre s'afegiran 240.000 pessetes per cada nou membre computable.   
2. Per renda familiar s'entendrà allò que disposa l'article 20 de l'Ordre de 15 de juny de 1995 del Ministeri d'Educació i Ciència (BOE de 29 de juny) per la qual es convoquen beques i ajudes a l'estudi de caràcter general per estudis universitaris i mitjans per al curs 1995-96.   
Així mateix, seran aplicables les regles establides en els articles 21, 22 i 23 de la mateixa Ordre de 15 de juny per al càlcul de la renda familiar disponible.  
3. Els jurats de selecció de becaris, amb l'observança de les regles contingudes en l'article 25 de l'Ordre de 15 de juny del Ministeri d'Educació i Ciència, podran ponderar la naturalesa dels béns que constitueixen el patrimoni familiar, la seua procedència, especialment en el supòsit d'indemnitzacions per acomiadament, així com la destinació, rendibilitat, concurrència i possibilitats de realització, en cada cas concret, per a denegar o no la concessió de l'ajuda.  
4. Podrà denegar-se la sol·licitud d'ajuda per raó del patrimoni del conjunt de membres computables de la unitat familiar, qualsevol que siga la renda familiar disponible que poguera resultar en computar els ingressos anuals d'aquesta, d'acord amb el que es disposa en les regles contingudes a l'article 25 de l'ordre de 15 de juny del Ministeri d'Educació i Ciència abans esmentada.  
Cinquena. Barem aplicable a les qualificacions  
1. Per a gaudir de la beca, els sol·licitants hauran de complir els requisits de naturalesa acadèmica que s'estableixen en aquesta ordre.  
2. Les qualificacions obtingudes pels sol·licitants de la beca seran computades segons el barem següent:  
Matrícula d'honor: 10 punts.  
Excel·lent: 9 punts.  
Notable: 7,5 punts.  
Aprovat o revalidació: 5,5 punts.  
Suspens, no presentat o anul·lació de convocatòria: 2,5 punts.  
3. Per a obtenir la nota mitjana es dividirà la suma de les notes obtingudes en cada assignatura, segons el barem abans esmentat, pel nombre d'assignatures cursades. A aquest efecte, es computarà com a definitiva la nota més alta obtinguda en cada assignatura entre les convocatòries de juny i setembre.  
Sisena. Nota mitjana en el curs 1994-1995  
1. Per obtenir l'ajuda caldrà haver obtingut, en el curs 1994-1995, les qualificacions mitjanes següents:  
A) Per al primer curs de la carrera:  
Estar matriculat en el primer curs de primer cicle dels estudis a que es refereix la base primera d'aquesta ordre, sense que s'exigisca una determinada qualificació mitjana.  
B) Per al segon i posteriors cursos:   
En els estudis conduents a l'obtenció del títol d'arquitecte, enginyer, llicenciat en informàtica, arquitecte tècnic i enginyer tècnic i diplomat en informàtica: 3,7 punts de nota mitjana. En la resta de titulacions, 4,7 de nota mitjana.  
2. Les notes mitjanes mínimes a què es refereixen els paràgrafs anteriors no seran exigibles als alumnes que seguisquen plans d'estudi estructurats en crèdits.  
3. En tots els casos, el número mínim d'assignatures o crèdits dels quals devia estar matriculat el sol·licitant en el curs 94-95, serà el que, per cada cas, s'indica en la base vuitena.  
4. En el cas d'haver deixat transcórrer algun any acadèmic sense realitzar estudis, els requisits que s'han assenyalat s'exigiran respecte de l'últim curs realitzat.  
5. En el cas que l'alumne no es matricule per cursos complets, l'ajuda assolirà a totes les assignatures o crèdits de què s'haja matriculat en el curs 1994-1995 d'una única titulació i especialitat.  
6.Per al projecte fi de carrera serà necessari haver superat totes les assignatures de l'últim curs en el curs acadèmic 1994/1995, i complir els requisits econòmics establits en aquesta ordre.  
Setena. Assignatures o crèdits pendents  
1. Quan s'haja obtingut la qualificació mitjana mínima establida en la base anterior, podrà obtenir-se el benefici de l'ajuda, encara que no s'hagueren superat totes les assignatures, sempre que les assignatures pendents no excedisquen de tres en els centres on es cursen estudis conduents a l'obtenció del títol d'arquitecte, enginyer, llicenciat en informàtica, d'arquitecte tècnic, enginyer tècnic i diplomat en informàtica; o d'una per a la resta de titulacions.  
2. En el cas de plans d'estudi estructurats en crèdits, podran quedar a l'alumne sense superar, en centres on es cursen estudis conduents a l'obtenció del títol d'arquitecte, enginyer, llicenciat en informàtica o d'arquitecte tècnic, enginyer tècnic i diplomat en informàtica, el 46% dels crèdits matriculats, i el 30% dels crèdits matriculats en la resta de titulacions .  
Vuitena. Mínim d'assignatures  
1. En el curs 1995/96, per a obtenir beca caldrà que el sol·licitant es matricule del mínim d'assignatures o crèdits que s'indica tot seguit:  
A) Quan es tracte de primer curs de carrera les assignatures o crèdits en què haurà de formalitzar-se la matrícula seran els que integren el primer curs del primer cicle de qualsevol carrera universitària i així ho exigisca la normativa corresponent, d'acord amb els plans d'estudi vigents.  
B) Quan es tracte de segons i posteriors cursos de primer o segon cicle, el nombre mínim d'assignatures de la carrera en les quals s'haurà de formalitzar la matrícula serà de:  
1) Quatre assignatures en les llicenciatures en Biologia, Física, Química, Matemàtiques i Medicina i Cirurgia.  
2) Cinc assignatures en les llicenciatures de Filologia, Geografia i Història, Filosofia i Ciències de l'Educació, Psicologia, Ciències Econòmiques i Empresarials, Dret, Farmàcia, Informàtica i Belles Arts, en escoles tècniques superiors d'Arquitectura, Enginyers Agrònoms, Enginyers de Camins, Canals i Ports, Enginyers Industrials, i en diplomatures d'Estadística, Infermeria, Fisioteràpia i Informàtica.  
3) Sis assignatures en les diplomatures de Estudis Empresarials i de Graduat Social.  
4) Set assignatures en Arquitectura Tècnica i Enginyeria Tècnica, i en diplomatures de Treball Social i d'òptica.  
5) Vuit assignatures en diplomatures de Formació del Professorat d'Educació General Bàsica.  
6) En el cas de centres que organitzen ensenyaments universitaris amb plans d'estudi estructurats en crèdits, el sol·licitant haurà de matricular-se, si més no, del nombre de crèdits que resulte de dividir el total dels que integren el pla d'estudis, tret dels de lliure elecció, entre el nombre d'anys que el componguen i, en tots els casos, el dit nombre d'anys haurà d'ajustar-se al que estableix el Reial Decret 1.497/87, de 27 de novembre (BOE de 14 de desembre), modificat pel Reial Decret 1.267/1994, de 10 de juny (BOE 11 de juny), pel qual s'estableixen les directrius generals comunes dels plans d'estudi dels títols universitaris de caràcter oficial i validesa en tot el territori nacional.  
7) En el supòsit de plans d'estudi estructurats en crèdits, amb matrícula quadrimestral, podrà obtenir l'ajuda l'alumne que es matricule en un quadrimestre del 50% dels crèdits establits en l'anterior paràgraf. No obstant, per a la renovació de la seua beca, haurà de completar la matrícula en el següent quadrimestre, fins a tenir el nombre de crèdits matriculats a que es refereix el mencionat paràgraf.  
8) Excepcionalment, en els casos que els plans d'estudi o la normativa pròpia de la universitat limiten el nombre d'assignatures o crèdits en els quals puga quedar matriculat l'alumne, podrà optar-se a l'ajuda si aquest es matricula de totes les assignatures o crèdits en els quals li siga possible, encara que no arribe al mínim a què es refereix la base vuitena d'aquest annex.  
En aquest supòsit, només es podrà tenir la condició de becari durant dos anys més dels establits al corresponent pla d'estudis si es tracta d'ensenyaments conduents a l'obtenció del títol d'enginyer o de llicenciat en Informàtica i, un any més, si es tracta de la resta d'ensenyaments.  
2. Els alumnes que es matriculen del curs o quadrimestre complet, segons el pla d'estudis vigent en el centre de què es tracte, podran obtenir la beca, encara que el nombre d'assignatures o crèdits de què conste el dit curs complet siga inferior als assenyalats en els paràgrafs anteriors.  
3. En el cas d'haver-se matriculat en un nombre d'assignatures o crèdits superior al mínim, tots ells, fins i tot els de lliure elecció, seran tinguts en compte per a la valoració dels requisits acadèmics establits en la present ordre.  
No obstant això, els jurats de selecció de becaris podran tenir en compte els casos d'excepcional aprofitament acadèmic de l'alumne que el porten a cursar estudis en un nombre d'anys inferior a l'establit pel corresponent pla d'estudis.  
En aquest sentit, es considerarà que existeix excepcional aprofitament acadèmic de l'alumne de plans d'estudi organitzats per assignatures, quan es matricule al menys de dos més de les que es determinen en l'apartat primer d'aquesta base, tinga la nota mitjana assenyalada a la base sisena i superar, si més no, dos assignatures més de les exigides a la base setena.  
En el cas de plans d'estudi estructurats en crèdits, per a determinar si existeix excepcional aprofitament acadèmic de l'alumne es calcularà l'increment percentual de crèdits matriculats sobre el nombre mínim d'aquests a la matriculació dels quals obliga la base vuitena d'aquest annex. El percentatge de crèdits a superar en aquests casos per a obtenir la beca es determinarà mitjançant les següents fórmules matemàtiques:  
 Y  
54 - ---- por 100 per a ensenyaments tècnics  
 10  
 Y  
70 - ---- por 100 per a la resta d'estudis universitaris  
 10  
Y= increment percentual de crèdits matriculats sobre el nombre mínim de crèdits a la matriculació dels quals obliga la base vuitena.  
4. El nombre mínim d'assignatures o crèdits fixat en els apartats A) i B) del punt primer, no serà exigible en el cas d'alumnes que, per a finalitzar els estudis, no tinguen el dit nombre mínim d'assignatures o crèdits matriculats per raó d'un millor aprofitament acadèmic en curs o cursos precedents.  
5. En aquelles universitats que tinguen assignatures anuals i quadrimestrals, aquestes últimes tindran la consideració de mitja assignatura a tots els efectes.  
6. Les assignatures o crèdits convalidats o adaptats no es tindran en compte a aquests efectes.  
7. En cap cas, no entraran a formar part dels mínims a què es refereixen els apartats anteriors, les assignatures corresponents a especialitats distintes o els crèdits que superen els necessaris per a l'obtenció del títol corresponent.  
8. Els jurats de selecció de becaris de les universitats que, en aplicació dels nous plans d'estudi, admeten primera matrícula en el segon quadrimestre, adaptaran a aqueixa circumstància les disposicions de la present ordre.  
Novena. Canvi d'estudis  
1. Es considerarà com a rendiment acadèmic el que hagués obtingut en l'últim curs dels estudis realitzats.  
2. En el cas d'estudis realitzats amb la condició de becari, no podrà obtenir-se ajuda, en el cas de canvi d'estudis, si el dit canvi comporta pèrdua d'un o més cursos.  
3. En el supòsit de canvi d'estudis realitzats sense la condició de becari, es considerarà a aquests efectes com a rendiment acadèmic que ha de complir el sol·licitant per a obtenir la beca en els nous estudis, el requisit acadèmic que haguera hagut d'obtenir en l'últim curs dels estudis abandonats.  
4. No es considerarà canvi d'estudis les adaptacions a nous plans dels mateixos ensenyaments, i caldrà, en tots els casos, que l'alumne complisca els requisits acadèmics establits.  
Regles de procediment  
Deu. Imprés de sol·licitud i documentació que s'ha de presentar  
1. Tots els alumnes que sol·liciten les ajudes hauran de presentar degudament emplenat l'imprés oficial que s'aprovarà a l'efecte.  
2. Els alumnes que no hagen sol·licitat beca o ajuda per a realitzar estudis universitaris al Ministeri d'Educació i Ciència, hauran d'aportar la documentació següent:   
a) Fotocòpia del document nacional d'identitat i número d'identificació fiscal del sol·licitant i de tots els membres computables de la família.  
b) Fotocòpia completa de les declaracions per l'impost sobre la renda de les persones físiques corresponents a l'exercici de 1994.  
c) Fotocòpia completa de les declaracions per l'impost sobre el patrimoni, si s'escau.  
d) Fotocòpia de les declaracions anuals per l'impost sobre el valor afegit, si s'escau.  
e) Documents acreditatius de la percepció d'ingressos exempts de l'impost sobre la renda de les persones físiques o no declarat per raó de la quantia, si s'escau.  
f) Fotocòpia dels rebuts satisfets per l'impost sobre béns immobles urbans i rústics (rebuts de contribució).  
g) Certificat d'empadronament que acredite el veïnatge administratiu del sol·licitant en qualsevol municipi de la Comunitat Valenciana .  
h) Documentació acreditativa d'independència familiar i econòmica, si escau.  
i) Certificats acreditatius dels valors mobiliaris.  
j) Fotocòpies de les declaracions per pagaments fraccionats presentats per professionals i empresaris, si escau.  
k) Certificat de notes de l'últim curs acadèmic, si escau.  
l) Fotocòpia completa, degudament compulsada amb l'original, del llibre de família del sol·licitant.  
3. Els alumnes que hagen sol·licitat beca o ajuda al Ministeri d'Educació i Ciència, hauran de presentar:  
a) Certificat d'empadronament que acredite el veïnatge administratiu a qualsevol municipi de la Comunitat Valenciana.  
b) Fotocòpia del DNI i NIF.  
Onze. Termini de presentació de sol·licituds  
El termini de presentació de sol·licituds serà de 20 dies naturals comptadors des de l'endemà de la publicació d'aquesta ordre en el DOGV.  
Dotze. Lloc de presentació de les sol·licituds  
1. Les sol·licituds es presentaran als centres on els sol·licitants continuaran els estudis durant el curs acadèmic 1995-96. També en els registres de les universitats, les oficines de correus, les oficines consulars d'Espanya i en qualsevol altra de les dependències a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. La sol·licitud de l'ajuda no comporta l'ajornament en el pagament dels preus públics corresponents per part del beneficiari.   
Tretze. Certificacions  
1. En el cas d'alumnes que hagen de prosseguir els seus estudis en el mateix centre a què hagueren assistit en el curs 1994/95, les secretaries dels dits centres docents certificaran, en l'espai de l'imprés destinat a l'efecte, les qualificacions obtingudes per l'alumne sol·licitant en el dit curs i, així mateix, que ha quedat matriculat en el curs per al qual se sol·licita l'ajuda, i hi n'especificaran el nombre d'assignatures o crèdits computables de les quals s'hagués matriculat, així com les característiques (quadrimestrals, revalidats, etc.).  
2. En els casos d'alumnes que hagen de cursar els seus estudis en un centre distint, l'interessat aportarà certificació de les notes acadèmiques de l'últim curs.  
3. En el cas que al sol·licitant li haja sigut concedit el trasllat de la seua matrícula a una altra universitat haurà de sol·licitar el trasllat del seu expedient de beca en la universitat d'origen. Aquesta enviarà a la nova universitat l'expedient original de beca complet, amb indicació de la situació en què es troba. La universitat receptora continuarà la tramitació i procedirà a la rectificació de la quantia, si escau.  
Catorze. Termini de remissió de les sol·licituds pels centres  
1. Les sol·licituds, degudament diligenciades pels centres receptors, amb una relació nominal de sol·licitants i, una vegada solucionades les deficiències que s'hi puguen trobar o en la documentació que les acompanya, hauran de ser trameses a les unitats administratives corresponents de cada universitat abans del 5 de juny de 1996.  
2. Els presidents dels jurats de selecció de becaris de les universitats a què es refereix la base següent, vetlaran especialment pel compliment dels terminis establits en el punt 1 d'aquesta base, i en donaran compte de l'incompliment, si s'escau, a les autoritats educatives corresponents per a l'eventual exigència de responsabilitat.  
Quinze. òrgans de selecció de becaris  
1. Per a l'estudi de les sol·licituds presentades i la relació de possibles beneficiaris es constituiran a cada universitat de la Comunitat Valenciana en la primera quinzena del mes de juny de 1996 els òrgans col·legiats a què fa referència l'article 50.1 de l'Ordre de 15 de juny de 1995 del Ministeri d'Educació i Ciència (BOE de 29 de juny).  
2. De les reunions que realitzen els jurats de selecció de becaris, se n'estendrà acta i serà tramesa a la Direcció General d'Ensenyaments Universitaris i Investigació.  
3. El funcionament d'aquests òrgans s'ajustarà al que disposen les normes contingudes a l'efecte en el capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Setze. Denegació i proposta de concessió de beques  
1. Els jurats de selecció de becaris podran requerir els documents complementaris que es consideren necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a ajudes.  
2. Les dades contingudes en la declaració de l'impost sobre la renda de les persones físiques no tindran cap valor vinculant per a l'administració educativa, excepte en la mesura que puguen ser posteriorment objecte de comprovació per l'administració tributària.  
3. Els òrgans citats sol·licitaran tots els informes que consideren necessaris per a la determinació, coneixement i comprovació de les dades en virtut de les quals ha de pronunciar-se la resolució.  
4. Els jurats de selecció de becaris estudiaran i comprovaran les sol·licituds i elevaran una proposta de resolució, acompanyada d'un resum econòmic que permeta conéixer quin és l'import de les ajudes que es proposa concedir, a la directora general d'Ensenyaments Universitaris i Investigació abans del 1 de juliol, la qual es confeccionarà en suport informàtic segons les instruccions impartides per la Direcció General d'Ensenyaments Universitaris i Investigació.  
5. A la vista del resum econòmic descrit en l'apartat anterior, la Direcció General d'Ensenyaments Universitaris i Investigació determinarà el nombre total d'ajudes que puguen ser concedides en funció dels recursos disponibles i ordenarà la confecció dels llistats de beneficiaris, mitjançant l'aplicació a la llista de candidats, si s'escau, de la fórmula de l'article 9 del Reial Decret 2.298/1983, de 28 de juliol.  
6. En el cas que dos sol·licitants obtingueren el mateix coeficient per l'aplicació de la fórmula, tindrà preferència el de renda familiar més baixa sobre el de renda més alta i el que haguera obtingut un rendiment acadèmic més alt sobre el de rendiment acadèmic més baix.  
Disset. Resolució i pagament de les beques concedides  
1. La directora general d'Ensenyaments Universitaris i Investigació, a la vista de la proposta dels jurats de selecció de becaris, exposarà en els taulers d'avisos de la Conselleria de Cultura, Educació i Ciència, en els de les direccions territorials de la Conselleria i en els dels rectorats de les Universitats de la Comunitat Valenciana, una llista provisional que contindrà la relació de tots els sol·licitants amb l'expressió dels motius de concessió o de denegació. Els interessats, en un termini no superior a set dies comptadors a partir de la data d'exposició de la dita llista provisional, podran presentar, mitjançant un escrit dirigit a la directora general d'Ensenyaments Universitaris i Investigació, totes les al·legacions degudament documentades que consideren pertinents.  
Una vegada examinades les al·legacions presentades, la directora general d'Ensenyaments Universitaris i Investigació resoldrà motivadament el procediment, per delegació del conseller, i n'ordenarà la publicació de la relació de sol·licitants als quals se'ls concedeix la subvenció en el Diari Oficial de la Generalitat Valenciana, als taulers d'anuncis de les direccions territorials de la Conselleria de Cultura, Educació i Ciència i en els dels rectorats de les universitats públiques de la Comunitat Valenciana, i es consideraran desestimades la resta de les sol·licituds. Aquesta resolució posarà fi a la via administrativa.  
2. La quantia de les ajudes concedides a l'empara d'aquesta ordre serà lliurada als beneficiaris i tindrà com a límit el crèdit consignat a l'efecte en la Llei de Pressupostos de la Generalitat Valenciana per a l'any 1996.  
Verificació i control  
Divuit. Obligacions dels beneficiaris  
Són obligacions dels beneficiaris d'ajudes les següents:  
a) Formalitzar la matrícula.  
b) Complir els requisits i les condicions establides per a la concessió i aprofitament de l'ajuda.  
c) Cooperar amb l'administració en les actuacions de comprovació que calga per a verificar, si s'escau, el compliment i l'efectivitat de les condicions o els determinants de la concessió de l'ajuda.  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors.  
Dinou. Control  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a aquestes ajudes.  
2. L'ocultació de qualsevol informació sobre els requisits donarà lloc a la denegació o la revocació de l'ajuda sol·licitada.  
3. Per a intensificar el control que evite el frau en les declaracions encaminades a obtenir ajudes, l'administració podrà determinar, per qualsevol mitjà de prova, si s'ha produït l'ocultació a què es refereix l'apartat anterior i, en particular, mitjançant les dades que estiguen en mà de qualsevol òrgan de les administracions públiques.  
4. Pel conjunt de circumstàncies que concorren en cada cas concret, podrà determinar-se l'existència de frau i denegar l'ajuda sol·licitada o revocar la concedida.  
Vint. Revocació de les beques  
1. En els supòsits previstos en la base anterior, els jurats de selecció de becaris trametran a la Direcció General d'Ensenyaments Universitaris i Investigació la documentació corresponent per a l'obertura de l'oportú expedient de revocació de l'ajuda concedida.  
2. Les adjudicacions d'ajudes seran revocades en el cas de descobrir-se que en la concessió concorregué ocultació o falsejament de dades o que hi ha incompatibilitat amb altres beneficis d'aquesta classe, procedents d'altres administracions o d'altres persones físiques o jurídiques.  
3. No podrà dictar-se acord de revocació d'ajudes, sense el tràmit previ de vista i audiència de l'interessat en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
4. Dels acords de revocació, podrà donar-se trasllat a les autoritats fiscals, acadèmiques o judicials, si s'escau, per a l'exigència de la resta de responsabilitats que s'hi pogueren derivar.  
5. En el cas que de l'expedient instruït es derive l'obligació del pagament dels preus públics per la prestació dels serveis acadèmics universitaris, l'interessat haurà de realitzar-ne el pagament en el termini de 15 dies hàbils des de la notificació de la resolució denegatòria o de la de revocació.


Còpia Permalink ELI